ไฟแนนซ์ทูเดย์
เปิดบัญชีรายชื่อผู้ถือหุ้นแบงก์ทหารไทย หรือทีเอ็มบี
19 ส.ค. 2554

เปิดบัญชีรายชื่อผู้ถือหุ้นแบงก์ทหารไทย หรือทีเอ็มบี 
แล้วก็ต้องต๊กใจ เมื่อพบว่า สมพร จึงรุ่งเรืองกิจ บอสใหญ่แห่งค่ายไทยซัมมิท เข้ามาถือหุ้นในลำดับที่ 11 จำนวนรวม 230 ล้านหุ้น เยอะกว่าผู้ถือหุ้นที่เป็นกองทุนต่างชาติเสียอีก 
ลองไปเช็กราคาหุ้นทีเอ็มบีตอนนี้ดีวันดีคืนอยู่ที่ 2.36 บาท เท่ากับว่ามูลค่าหุ้นที่สมพรถืออยู่ขณะนี้รวมแล้ว 542 ล้านบาท ส่วนเงินปันผลของทีเอ็มบีล่าสุดจ่าย 0.015 บาท ถือเป็นการปันผลครั้งแรกในรอบ 10 ปี หลังเกิดวิกฤตเศรษฐกิจปี 2540 เบ็ดเสร็จแล้วสมพรน่าจะได้เงินปันผลไปเหนาะๆ 3.45 ล้านบาท




ย้อนกลับไป 8 เม.ย. 2554 ผู้ถือหุ้นทหารไทยได้เงินปันผลครั้งแรก ทำให้บรรยากาศดูสดชื่นตะละลาแบบสุดๆ ใบหน้าผู้ถือหุ้นแต่ละคนแช่มชื่น ทหารเก่า เหล่าผู้อาวุโสทั้งหลายต่างปรบไม้ปรบมือให้กำลังใจคณะกรรมการ หลังจากรอกันจนเหงือกแห้ง ถ้าใครเข้าประชุมผู้ถือหุ้นจะรู้ดีว่าบรรดานายทหารชราเหล่านี้รอคอยเงินปันผลของแบงก์มานานแค่ไหน
ขึ้นชื่อประชุมผู้ถือหุ้นที่มันส์สะแด่วที่สุด ต้องยกให้แบงก์ชายชาติทหาร ต่อให้คราวนี้ได้เงินปันผลกันถ้วนหน้า แต่ถ้าทุบโต๊ะให้หุ้นละ 0.015 บาท ฟังแล้วมันจั๊กจี้หัวใจ ผู้ถือหุ้นเก่าผู้ถือหุ้นแก่บางรายโอดครวญ ถือหุ้น 1,000 หุ้น ได้ปันผล 15 บาท ถือ 3,000 หุ้น ยังได้ 45 บาท กินข้าว 1 จานยังไม่อิ่มเลย คุณคณะกรรมการคร้าบบบ
ถ้านับเงินปันผลที่แจกทั้งหมดทุกคนประมาณ 652 ล้านบาท จากจำนวนหุ้นทั้งหมด 4.3 หมื่นล้านหุ้น มาเทียบกับค่าหย่อนก้นคณะกรรมการธนาคารครั้งละ 2.46 หมื่นบาท ซึ่งเป็นเรตที่ต่ำสุด ยังไม่รวมค่าตอบแทนกรรมการต่ำสุดคนละ 3.74 แสนบาทต่อปี และค่าประจำตำแหน่งต่อปีอีก 3.74 แสนบาท ...หึๆ ผู้ถือหุ้นไม่เจ็บกระดองใจก็ให้มันรู้กันปาย
นโยบายกระจายสินเชื่อให้รายย่อย โดยเฉพาะ “โพสต์แบงก์” หรือธนาคารไปรษณีย์ของรัฐบาล ตอนนี้ถือว่าหยุดชะงักหรือชะลอออกไปก่อน เพราะคนที่เกี่ยวข้องไม่รู้ว่ารัฐบาลใหม่จะไปทางไหน แต่ “คนวงใน” รัฐบาลเชื่อว่า งานนี้ถ้าประชาธิปัตย์ไม่มา ธนาคารไปรษณีย์ไม่น่าจะเกิดขึ้นแน่นอน เพราะนโยบายนี้ถือเป็นยี่ห้อของประชาธิปัตย์เต็มๆ พรรคเพื่อไทยไม่เอาแน่ แต่ถ้า ปชป.กลับมาใหญ่อีกรอบ รับรองธนาคารไปรษณีย์เกิด!!!